Tisztelt Adózó!

A környezetterhelési díjról szóló 2003. évi LXXXIX. törvény (továbbiakban: Ktd) 11. §-a szerint a talajterhelési díj fizetési kötelezettség azt a kibocsátót terheli, aki a műszakilag rendelkezésre álló közcsatornára nem köt rá és helyi vízgazdálkodási hatósági szennyvízelhelyezést – ide értve azt is, aki egyedi zárt (vagy elszivárgó) szennyvíztározót – alkalmaz.

A bevallási nyomtatvány I. blokkjában a díjfizető (kibocsátó) adatait kell feltüntetni.

A II. blokkban annak az ingatlannak a címét és helyrajzi számát kell megadni, ahol a vízfogyasztás történik.

A III. blokk adatait csak abban az esetben kell kitölteni, ha az előző pontban említett ingatlan tulajdonosa nem egyezik meg azzal, aki a talajterhelési díjat fogja megfizetni.

IV. blokk:

1. pont: A díj alapja a szolgáltatott, vagy egyedi vízbeszerzés esetén a méréssel igazolt felhasznált, illetve mérési lehetőség hiányában az átalány alapján meghatározott víz ennyisége.

Nem kell figyelembe venni a szennyvíz mennyiségének meghatározásánál

- azt a szennyvízmennyiséget, ami a vízügyi hatóság engedélye alapján önálló

szennyvízelhelyező műben,vagy befogadóban nyert elhelyezést,

- azt a szennyvízmennyiséget, amelynek a szennyvízelvezető műbe vezetését minőségi vagy egyéb okok miatt az illetékes hatóság megtiltotta, és elhelyezését a fogyasztó igazolta,

- azt a vízmennyiséget, amely az ivóvízvezeték meghibásodása következtében – igazoltan és a DRV Zrt. által elfogadottan - a környezetben elszivárgott,

- elkülönített mérés hiányában a lakossági felhasználó által a házikert öntözéséhez május 1-től szeptember 30-ig terjedő időszakban az elszámolás alapjául szolgáló ivóvízfogyasztás 10%-át, valamint

- a házi ivóvízvezeték hálózatra, a szolgáltató és a fogyasztó írásbeli megállapodása, illetőleg a szolgáltató hozzájárulása szerint telepített mellékvízmérőn mért elkülönített locsolási vízhasználatot.

2. pont: A felhasznált víz mennyisége csökkenthető a külön jogszabály szerinti locsolási célú felhasználásra figyelembe vett víz mennyiségével.

**Az 58/2013. (II.27.) Kormányrendelet 63. § (6) d) pontja szerint** elkülönített mérés hiányában a lakossági felhasználó által a házikert öntözéséhez **május 1-jétől szeptember 30-ig terjedő időszakban** (teljes adóév esetében maximum 5 hónap!) az elszámolás alapjául szolgáló ivóvízfogyasztás 10%-kal csökkentett, korrigált mennyiségét lehet figyelembe venni.

3. pont: A talajterhelési díj alapja csökkenthető továbbá azzal a számlákkal igazolt vízmennyiséggel, amelyet a kibocsátó szennyvíztárolójából olyan arra feljogosított szervezettel szállíttat el, amely a folyékony hulladék jogszabályi előírások szerinti elhelyezését igazolja. Kulcs község területén ezt a feladatot a Hazai Kommunális Kft látja el.

A csökkentés igénybevételéhez az igazolás csatolása szükséges.

4. pont: önkormányzati rendeletünk mentes vízmennyiséget nem határozott meg, így ebben a sorban „0 m3” szerepel

5. pont: a talajterhelési díj alapját kell megadni, azaz a felhasznált vízmennyiség csökkentve a locsolásra felhasznált vízmennyiséggel, valamint az elszállított szennyvíz mennyiségével.

6. pont: a Ktd. 12.§ (3) bekezdése a talajterhelési díj egységdíjának mértékét köbméterenként 1200 Ft-ban állapította meg.

7. pont: a 27/2004.(XII.25.) KvVM rendelet határozza meg a felszín alatti víz szempontjából fokozottan érzékeny, érzékeny, kevésbé érzékeny területeket, mely szerint Kulcs az érzékeny kategóriában tartozik. Ennek megfelelően 1,5-szeres területérzékenységi szorzó alkalmazandó.

8. pont: a talajterhelési díj mértékét a talajterhelési díj meghatározott alapja (a fogyasztott víz mennyisége) a meghatározott egységdíj (1200 Ft) valamint a település közigazgatási területére vonatkozó területérzékenységi szorzó (1,5) határozza meg.

9. pont:

A díjkötelezettséget önadózással kell teljesíteni, azaz a kibocsátónak kell azt bevallani (tárgyévet követő év március 31-ig). A díjat a tárgyévet követő év március 31-ig kell megfizetni a Kulcs Községi Önkormányzat 11736037-15365233-10110007 számú Talajterhelési Díj Beszedési Számlájára. Átutalás esetén **az érintett ingatlan helyrajzi számát és a kibocsátó (bevallásra és befizetésre kötelezett) adóazonosító jelét szükséges feltüntetni**.

Kérjük, hogy a bevallási nyomtatvány másolatát, annak benyújtását illetve átvételét igazoló bizonylatait 5 évig megőrizni szíveskedjék.

A bevallásokat elektronikus módon is be lehet nyújtani. A benyújtás során a csatolt igazolásokat „pdf.” Formátumban csatolni szükséges!